2009-2010ની સીઝન ઇનીએસ્ટા માટે બહુ નિરાશાજનક રહી હતી, એક વર્ષ પહેલાજ 2008માં ઈજાના લીધે ઇનીએસ્ટા ફૂટબોલથી લગભગ બે-ત્રણ મહિના દુર રહ્યો. 2009ની સિઝનમાં પણ આ ઈજા સંપૂર્ણ રીતે દુર થઇ ન હતી, એક તરફ ઈજાના લીધે કોન્ફીડંસ સાવ તળિયે જઈને બેઠો હતો, અને 2009ની સીઝન ની શરુઆતમાંજ ડાની જાર્કે નું અવસાન થયું હતું. સતત રહેતી ઈજા, પોતાના ખાસ મિત્રના અવસાન અને એની કોઈ મદદ ન કરી શકવાનો ડંખ આ બધાના લીધે ઇનીએસ્ટા ડીપ્રેશનનો શિકાર બની રહ્યો હતો. ઇનીએસ્ટાને ફૂટબોલ અને જીવનમાંથી રસ જવા લાગ્યો હતો. ઘણીવાર એ ટ્રેઈનીંગમાં પણ ન આવતો. અંતે એણે સાઈકોલોજીસ્ટની મદદ લેવી પડી (મેન્ટલ હેલ્થની માત્ર અહીયાજ નહિ, દુનિયામાં ઘણે બધે ઉપેક્ષા થાય છે). એક સમયે લગભગ વર્લ્ડકપ અને ફૂટબોલને વિદાય આપવાનું વિચારી ચુકેલો ઇનીએસ્ટા સાઈકોલોજીસ્ટની મદદથી ફરીવાર જીવન અને ફૂટબોલની ચેલેન્જ સ્વીકારવા અને પોતાના ડીપ્રેશનને હરાવવા તૈયાર થયો.